SOMO MAR 12
Ang’o Minyalo Timo Mondo Isud Machiegni gi Nyasaye?
1. Be Nyasaye winjo lemo duto?
Nyasaye gwelo ji moa e ogendini duto mondo osud ire kokalo e lamo. (Zaburi 65:2) Kata kamano, ok owinj kata rwako lemo duto. Kuom ranyisi, onyalo tamore winjo lemo mar dichwo matimo ne chiege marach. (1 Petro 3:7) Bende, kinde ma Jo-Israel noramo gi richo, Nyasaye notamore winjo lemo maggi. Nenore maler ni onego wakaw lemo mapek. Kata kamano, Nyasaye biro yie gi lemo mag joricho moyie loko chunygi.—Som Isaiah 1:15; 55:7.
2. Onego walem e yo mane?
Wuoyo gi Nyasaye e lemo en yo achiel mar lame, omiyo onego lemo duto odhi ne Jachwechwa, Jehova. (Mathayo 4:10; 6:9) Bende, nikech onyuolwa e richo, onego walem kokalo kuom Yesu nimar ne otho ne richowa. (Johana 14:6) Jehova ok dwar ni wanwo lemo momak e wich kata lemo mosendik chuth. Odwaro ni walem kowuok e chunywa.—Som Mathayo 6:7; Jo Filipi 4:6, 7.
Jachwechwa nyalo winjo kata mana lemo mowach e chuny. (1 Samuel 1:12, 13) Ojiwowa mondo walem kinde duto, kaka gokinyi kata godhiambo, seche chiemo, koda seche ma wan-gi chandruok.—Som Zaburi 55:22; Mathayo 15:36.
3. Ang’o momiyo Jokristo chokore kanyachiel?
Sudo machiegni gi Nyasaye ok yot nikech wadak e kind joma ok oyie kuom Nyasaye kendo jaro singone mar kelo kuwe e pinyka. (2 Timotheo 3:1, 4; 2 Petro 3:3, 13) Omiyo dwarore ni wayud jip kuom Jokristo wetewa kendo gin bende giyud jip kuomwa.—Som Jo Hibrania 10:24, 25.
Riwruok gi joma ohero Nyasaye konyowa sudo machiegni ire. Chokruoge mag Joneno mag Jehova gin kinde mabeyo mag tego yiewa.— Som Jo Rumi 1:11, 12.
4. Inyalo timo ang’o mondo isud machiegni gi Nyasaye?
Inyalo sudo machiegni gi Jehova kuom paro matut e wi gik misepuonjori e Wachne. Par ahinya kuom tije, paro ma en-go, koda singone. Paro matut e yor lemo miyo waneno hera kod rieko Nyasaye e yo maber moloyo.—Som Joshua 1:8; Zaburi 1:1-3.
Inyalo sudo machiegni gi Nyasaye mana ka igene kendo iyie kuome. Kata kamano, yie chalo kaka gima nigi ngima madwaro rit. Nyaka irit yieni kuom siko kinono misene.—Som Mathayo 4:4; Jo Hibrania 11:1, 6.
5. Sudo machiegni gi Nyasaye biro konyi e yo mane?
Jehova dewo joma ohere. Onyalo geng’ogi kuom gimoro amora manyalo ketho yie koda geno margi mar ngima mochwere. (Zaburi 91:1, 2, 7-10) Osiemowa kuom yore mag ngima manyalo ketho ngimawa koda mor ma wan-go. Jehova puonjowa dak e ngima maber moloyo.—Som Zaburi 73:27, 28; Jakobo 4:4, 8.
Puonjri Weche Momedore
CHENRO MAR PUONJRUOK MUMA
Ang’o Momiyo Onego Ipuonjri Muma?
Muma osekonyo ji tara gi tara e yudo dwoko mag penjo ma chando pach ji e piny ngima. Be diher ni in be Muma okonyi?
Ang’o ma Muma Puonjo Kuom Adier?
Sud Machiegini gi Nyasaye e Lamo
Be Nyasaye winii sama ilame? Mondo omi iyud dwoko mar penjono, onego ing’e gima Muma puonjo e wi lamo.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn